Det Økonomiske og Sociale Udvalgs udtalelse om »Kommissionens forslag til Rådets afgørelse om finansielle støtteforanstaltninger for innovative og jobskabende små og mellemstore virksomheder (SMV) - Vækst- og beskæftigelsesinitiativet« (98/C 157/17)

Rådet for Den Europæiske Union besluttede den 24. februar 1998 under henvisning til EF-traktatens artikel 130, stk. 3, at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Industri, Handel, Håndværk og Tjenesteydelser. Det Økonomiske og Sociale Udvalg besluttede at udpege Antonello Pezzini til hovedordfører.

Det Økonomiske og Sociale Udvalg vedtog på sin 353. plenarforsamling af 25. og 26. marts 1998, mødet den 26. marts 1998, enstemmigt følgende udtalelse.

1. Indledning

1.1. Selv om det i henhold til de afgørelser, Det Europæiske Råd traf på sit ekstraordinære møde om beskæftigelse i Luxembourg i november 1997, i de fleste tilfælde er op til medlemsstaterne at træffe beskæftigelsesfremmende foranstaltninger, blev Kommissionen opfordret til at fremlægge forslag til nye finansielle støtteforanstaltninger for innovative og jobskabende små og mellemstore virksomheder. Anvendelsen af artikel 130 (industripolitik) er en bemærkelsesværdig udvikling på et område, hvor EU ikke har været særlig aktiv.

1.2. Dette skridt ligger på linje med de holdninger, ØSU har givet udtryk for i forskellige udtalelser (), og må derfor bifaldes.

2. Resumé af Kommissionens forslag

2.1. Europa-Parlamentet har øremærket midler på EU-budgettet til støtte for små og mellemstore virksomheder inden for rammerne af dets vækst- og beskæftigelsesinitiativ.

2.2. Kommissionen har benyttet sin initiativret til at fremsætte det foreliggende forslag til Rådets afgørelse om et program, der skal udnytte ovennævnte midler til at supplere de eksisterende tiltag under EIB (Den Europæiske Investeringsbank), EIF (Den Europæiske Investeringsfond) og andre EU-instrumenter. I forslaget lægges der særlig vægt på finansieringsbehovet blandt innovative (), jobskabende SMV, herunder de teknologibaserede virksomheder, der muligvis ikke kan fremskaffe kapital fra de traditionelle kilder på grund af de risici, der er forbundet med deres aktiviteter.

2.3. Kommissionens forslag sigter på tre adskilte aktioner:

- At forbedre innovative SMV's adgang til kapital i etablerings- og opstartsfasen. Der er tale om at tilvejebringe privat venturekapital via investeringer i specialiserede investeringsfonde, der forvaltes af EIF.

- At fremme SMV's oprettelse af tværnationale joint ventures i EU ved at yde finansielle bidrag i planlægnings- og oprettelsesfasen og ved at bidrage til at dække investeringerne i faste aktiver, som det under de nuværende forhold er vanskeligt at skaffe kapital til. Dette projekt skal styres af Kommissionen og nationale formidlere.

- At indføre en garantifacilitet, der ligeledes forvaltes af EIF, og som skal øge lånemulighederne for små og mellemstore virksomheder med et vækstpotentiale. Der opereres med risikodeling mellem Kommissionen, de nationale garantiordninger, gensidige garantiordninger og andre hensigtsmæssige institutioner, herunder EIB i tilfælde, hvor EIB's vedtægter ellers ville hindre EIB-deltagelse på grund af den høje risiko.

3. Generelle bemærkninger

3.1. I overensstemmelse med kommissionsforslagets målsætning må det vigtigste kriterium være at skabe arbejdspladser ved at fremme og støtte SMV-sektoren.

Det drejer sig imidlertid om at skabe varige, kvalificerede arbejdspladser.

Dette skal også være hovedkriteriet for støtteberettigelse. Dette mål skal topprioriteres i alle sammenhænge.

Ligeledes bør efterfølgende projektevalueringer være tilstrækkeligt detaljerede til, at man kan drage lære af dem under den videre anvendelse af ordningerne.

3.2. Kommissionen påpeger, at der i Europa ikke er nær så meget kapital til rådighed til støtte for virksomhederne i etablerings- og opstartsfasen som i USA. Også i USA er det imidlertid i virkeligheden kun ca. 2 % af virksomhederne, der modtager en sådan finansieringsstøtte. I Europa er der ikke alene store forskelle fra land til land på mængden af venturekapital, man er også mindre tilbøjelig til at påtage sig risici. En betydelig del af den kapital, der er til rådighed, bruges til at støtte transaktioner i store, konsoliderede virksomheder i form af »management buy-out« (dvs. at virksomhedens egne ledere overtager virksomheden) og »management buy-in« (dvs. at eksterne ledere overtager virksomheden). Der er ingen tvivl om, at der er et stort finansieringsgab, og at Europa-Parlamentets og Kommissionens bestræbelser på at løse problemerne er meget prisværdige, ikke så meget på grund af den store kreds af potentielle støttemodtagere som på grund af deres økonomiske potentiale.

3.3. Programmet skal bygge på kommercielle principper, ikke mindst fordi investeringer af denne art er forbundet med en meget høj risiko. Især skal den grad af innovation, der kendetegner det enkelte projekt, underkastes en målrettet evaluering af personer, der er fortrolige med det pågældende aktivitetsområde, lige som der i hvert fald bør gennemføres markedsanalyser i et vist omfang. Det må dog samtidig erkendes, at enhver beslutning om projektstøtte efter al sandsynlighed vil bunde i projektdeltagernes ledelseskvalifikationer.

3.4. Det har været en af EIF's primære målsætninger at yde SMV lånegarantier. Hidtil har et skuffende lille antal SMV gjort brug af disse garantier, hvilket måske skyldes en overdrevet forsigtig politik fra EIF's side. Man må håbe, at det nye initiativ kan ændre situationen.

3.5. Det er vigtigt, at alle tre initiativer bekendtgøres på mange fronter, så flest mulige små virksomheder og potentielle iværksættere får kendskab til dem. Det kræver, at man ikke alene anvender de traditionelle kommissionsstøttede informationskanaler (BC-NET, Euro Info Centre osv.), men i vidt omfang også mobiliserer specialiserede formidlere og erhvervsorganisationer. ØSU forslår, at Kommissionen giver formidlerne og erhvervsorganisationerne den særlige opgave at udpege og følge op på projekter.

3.6. Det er vigtigt, at projekter vurderes under fuld hensyntagen til princippet om ligebehandling.

4. Særlige bemærkninger

Artikel 3 - ETF-iværksætterfaciliteten (ETF: Den Europæiske Teknologifacilitet)

4.1. Når venturekapitalfonde overvejer relativt beskedne investeringer, skal de tage højde for de omkostninger, der er forbundet med en rimeligt grundig evaluering af virksomheden samt rådgivning og bistand på længere sigt, og som udgør en stor hindring. Når der ses bort fra enkelte særligt lovende projekter, vil omkostningerne ofte være så høje, at en investering ikke er rentabel. For at sikre programmet stor gennemslagskraft bør Kommissionen overveje at yde et forhåndsbidrag til en fonds indledende evalueringsomkostninger, som så kan tilbagebetales på basis af det globale resultat af en given portefølje af investeringer, der er foretaget inden for rammerne af programmet. Dette vil sandsynligvis ikke være muligt i begyndelsen på grund af manglende budgetmidler, men ØSU håber, at Kommissionen vil undersøge de fremtidige muligheder.

Det bør desuden undersøges, om der er brug for bistand til projektevalueringen fra de specialiserede formidleres side.

Artikel 4 - Joint European Venture - JEV

4.2. ØSU glæder sig over dette initiativ, som det selv har efterlyst. Som ØSU har påpeget, er manglen på ad hoc-instrumenter faktisk en af grundene til, at der findes alt for få joint ventures i EU. ØSU vil dog opfordre Kommissionen til også at tage de andre hindringer op (lovgivningsmæssige, skattemæssige ...), så det gode initiativ sikres den fortjente succes.

Artikel 5 - SMV-garantifaciliteten

4.3. ØSU har tidligere slået til lyd for en facilitet af denne art () og går uforbeholdent ind for dette værdifulde nye finansielle instrument.

Artikel 6 - Rapportering og evaluering

4.4. En periode på fire år, før Kommissionen foretager en indgående evaluering af programmet, kan forekomme meget lang, også selv om der årligt udarbejdes en rapport. Når det drejer sig om investeringer fra venturekapitalfonde, kan perioden imidlertid vise sig at være for kort, især når det tages i betragtning, at der vil gå nogen tid, før der foretages egentlige investeringer, og at disse investeringer så oven i købet kan have en varighed på helt op til 16 år med et forventet gennemsnit på 7-10 år. Det må vurderes mere indgående, med hvilken hyppighed rapporteringen bør foretages.

Bilag I, punkt 5

4.5. Hvis vækst- og beskæftigelsesinitiativet skal blive en succes på længere sigt, vil det være nødvendigt, at ventureinvestorer kan frigøre sig fra deres investeringer. I modsat fald vil der ikke være tilstrækkelig bevægelse i den disponible kapitalmasse. Dette viser, hvorfor Kommissionens aktuelle undersøgelse af hindringerne for udviklingen af de kapitalmarkeder, der er egnede til at dække SMV's behov, er så vigtig, og hvordan sådanne hindringer måske kan overvindes. Dette vil dog kun være en delløsning, fordi det er et mindretal af virksomheder, der vil sende deres aktier på markedet.

Bilag II, punkt 2

4.6. De involverede finansielle formidleres kvalitet vil være afgørende for, hvor stor succes de tre foreslåede finansieringsinstrumenter vil få. For at tiltrække sig mest mulig opmærksomhed fra den størst mulige kreds i finansverdenen er det ønskeligt, at man bringer i det mindste kortfattede notitser i de vigtigste finansielle/kommercielle publikationer, når der indkaldes interessetilkendegivelser i forbindelse med Joint European Venture.

5. Konklusioner

5.1. Med forbehold af ovenstående bemærkninger støttes de tre initiativer, som må forventes at yde et konkret bidrag til finansieringen af SMV på områder, hvor der helt klart er et finansieringsunderskud. ØSU håber, at disse programmer vil fremstå med en skarp profil i offentligheden, krones med megen succes og få vedvarende karakter. I så fald må de forventes at bidrage kraftigt til skabelsen af nye arbejdspladser af høj kvalitet.

Bruxelles, den 26. marts 1998.

Tom JENKINS

Formand for Det Økonomiske og Sociale Udvalg

() ØSU's udtalelser om: Gensidige garantifondes rolle (EFT C 169 af 6.7.1992), Små og mellemstore virksomheders finansielle problemer (EFT C 388 af 31.12.1994), Forbedring af skatteforholdene for små og mellemstore virksomheder (EFT C 397 af 31.12.1994), Det tredje flerårige program for små og mellemstore virksomheder i EU (EFT C 295 af 7.1.1996), Det integrerede program for små og mellemstore virksomheder (SMV'er) og håndværksfagene (EFT C 56 af 24.2.1997).

() Begrebet innovation er defineret i indledningen til Kommissionen grønbog om innovation. »Kortfattet går innovation ud på at: forny og udvide produkt- og servicesortimentet og de hermed forbundne markeder; forny produktions-, leverings- og distributionsmetoderne; ændre ledelsen og tilrettelæggelsen af arbejdet, arbejdsbetingelserne og medarbejdernes uddannelse.«

() Gensidige garantifondes rolle (EFT C 169 af 6.7.1992) og SMV i grænseregionerne (EFT C 206 af 7.7.1997).